
ABSTRACT
Studiul politicilor şi măsurilor de sprijinire din partea statului a domeniului cercetării agricole în unele state membre ale Uniunii Europene (Bulgaria, Cehia, Franţa, Germania, Polonia şi Ungaria) a implicat integrarea acestei probleme în contextul mai larg al evoluţiei cercetării agricole europene. 

Analiza caracteristicilor actuale ale conceptului de cercetare agricolă, a strategiei şi agendei cercetării agricole europene a dus la nevoia integrării acestei teme, atât în cadrul politicii europene referitoare la cercetare, dezvoltare şi inovaţie, cât şi în problematica actuală a consolidării Politicii Agricole Comune.

În acest context, studiul finanţării cercetării agricole de către stat, în statele menţionate anterior, a implicat analiza finanţării sistemului naţional de cercetare şi a experienţelor specifice în domeniul politicilor agricole.

În statele studiate, sistemele de cercetare agricolă variază, atât din punctul de vedere al repartizării responsabilităţilor între diferite instituţii, cât şi din perspectiva finanţării cercetării, existând modalităţi specifice de constituire a unor fonduri de finanţare, cât şi moduri inedite de implicare a mediului de afaceri în acest domeniu. 

Studiul comparat a arătat că există, în acelaşi timp, preocupări şi probleme comune, determinate de exigenţele comunitare în domeniu, dar şi de provocările majore ale perioadei actuale. Majoritatea statelor se preocupă de  dezvoltarea eficientă a cercetării agricole, de programarea pe termen lung a acesteia, bazată pe o strategie coerentă, elaborată prin consultarea tuturor actorilor implicaţi în cercetare. Politicile pun în prim plan parteneriatul ştiinţific dintre sectorul public şi privat, stabilirea unui dialog periodic cu organizaţiile de cercetare şi cu ceilalţi parteneri, monitorizare strategică a cercetării agricole şi a organismelor publice şi private implicate în acest domeniu.

Analiza a evidenţiat faptul că domeniul cercetării agricole este coordonat, finanţat şi monitorizat, în principal, de guvernul ţării respective, de ministerele implicate. Acestea au ca obiective stabilirea unor priorităţi în domeniu, motivarea şi gestionarea personalului, modalităţile de organizare internă a institutelor de cercetare, relaţiile cu utilizatorii acestor produse, responsabilizarea cercetătorilor, delegarea responsabilităţilor conform principiului specializării, relaţiile dintre ministerele implicate. 

La nivel european se desfăşoară, în acelaşi timp, reforma descentralizării cercetării agricole, fiind implicate în acest domeniu autorităţile regionale şi locale ceea ce a permis o apropiere a cercetării de nevoile şi realităţile concrete ale lumii rurale şi o implicare a mediului de afaceri din zonele respective. Statele cu organizare de tip federal deţin, din această perspectivă, o experienţă valoroasă, determinată de puternica descentralizare a cercetării.
La nivel european, tendinţa actuală este de a încuraja participarea sectorului privat în cercetarea agricolă şi creşterea cooperării europene în acest domeniu. 

Uniunea Europeană a contribuit la crearea unor centre europene de monitorizare strategică a cercetării agricole din diferitele state membre şi a organismelor publice şi private implicate în acest tip specific de cercetare.

I. Contextul european al abordării problematicii cercetării agricole

Conform declaraţiilor oficiale ale instituţiilor comunitare, agricultura europeană se confruntă cu provocări majore legate de protecţia mediului, de schimbările politicilor rurale şi comunităţilor rurale, de evoluţia producţiei agricole, de conservarea biodiversităţii, de reglementările Politicii Agricole Comune, de modificările aduse de procesul extinderii UE şi de impactul acordurilor internaţionale (OMC, Protocolul de la Kyoto etc)
.
Comisia Europeană a elaborat, pe data de 15 decembrie 2008, o Comunicare intitulată Către o strategie coerentă, o agendă a cercetării agricole europene
, document prin care s-au luat în considerare schimbările profunde care au avut loc în domeniul cercetării agricole, provocările majore şi iniţiativele importante luate pentru agricultura europeană. Aceste iniţiative au vizat, în principal, dezvoltarea eficientă a cercetării agricole, o programare pe termen lung a acesteia, bazată pe o strategie coerentă, elaborată prin consultarea tuturor actorilor implicaţi în cercetare. Documentul a stat la baza lansării unor iniţiative comune de programare a cercetării agricole europene şi a reconsiderării abordărilor iniţiale din acest domeniu, mai ales din perspectiva provocărilor ecologice transfrontaliere. În acest context, instituţiile europene au subliniat că este nevoie de o viziune comună, bazată pe o politică ce pune în prim plan parteneriatul ştiinţific dintre sectorul public şi privat, stabilirea unui dialog periodic cu organizaţiile de cercetare şi cu platformele tehnologice (PTE) implicate în definirea agendei strategice de cercetare.

Un obiectiv major al strategiei a fost asigurarea unei mai bune coordonări a cercetării agricole în cadrul Spaţiului European de Cercetare, a unei cooperări consolidate între statele membre în acest domeniu.

Strategia a acordat o atenţie deosebită legăturii dintre informare şi inovarea agricolă, asigurării unei comunicări permanente între lucrătorii din agricultură, între aceştia şi instituţiile naţionale şi comunitare
. 
Uniunea Europeană a contribuit la crearea unor centre europene de monitorizare strategică a cercetării agricole şi a organismelor publice şi private implicate în acest domeniu. În acest sens, o problemă importantă a fost aceea a creării unor site-uri dedicate cercetării agricole (de exemplu: Insight, Rapido, SCAR), accesibile fermierilor, tinerilor agricultori, asociaţiilor de agricultori din Europa (Copa/COGECA, EsoFarmers, CEJA, Europartnersearch etc). Aceste site-uri au asigurat, şi vor asigura în continuare, permanenta informare şi schimburile de experienţă, în scopul formării unor abilităţi manageriale şi perfecţionării activităţilor de cercetare  agricolă.
Referitor la modul de finanţare al cercetării în domeniul agriculturii, în legătură cu reglementarea comunitară referitoare la acordarea sprijinului de către stat
, la punctul 17 sunt prevăzute referiri cu privire la ajutoarele pentru cercetare şi dezvoltare prevăzute în documentul-cadru referitor la cercetarea şi dezvoltarea în agricultură
 (creşterea ajutorului cu 10% în favoarea întreprinderilor mici şi mijlocii). În ceea ce priveşte sprijinul activităţii de cercetare şi dezvoltare în agricultură, acesta este reglementat de Regulamentul nr. 659/1999. Regulamentul nr. 794/2004 şi Regulamentul nr. 1535/2007, a căror aplicare este monitorizată prin elaborarea unor rapoarte anuale.

  În anul 2006, documentul Comisiei Europene intitulat Cadrul comunitar de acordare a ajutoarelor de stat pentru cercetare şi dezvoltare a propus schimbări importante prin care sectorul cercetării şi dezvoltării a fost lărgit cu cel al inovaţiei (RDI). Acest document a permis stimularea cercetării, dezvoltării şi inovaţiei, prin încurajarea întreprinderilor inovante. Cadrul a devenit aplicabil în anul 2007. Acest document a dus la elaborarea Comunicării Comisiei Europene din 22 noiembrie 2006 intitulată Spre utilizarea mai eficientă a unor facilităţi fiscale în favoarea cercetării şi dezvoltării
. 
În ultima perioadă, conceptul însuşi de cercetare agricolă a evoluat semnificativ, punându-se accentul pe o agricultură durabilă, pe conservarea biodiversităţii şi pe dezvoltarea rurală. Problematica abordată de cercetarea agricolă s-a lărgit considerabil, incluzând teme noi, precum relaţia cu economia, cu sănătatea animalelor, cu problema calităţii alimentelor, cu asigurarea siguranţei şi securităţii consumatorilor, cu exigenţele nutriţiei raţionale, cu domeniile nonalimentare şi nontradiţionale, cu impactul socio-economic al cercetării agricole. Aceste transformări au dus la o abordare multidisciplinară a conceptului de cercetare agricolă.

Cercetarea agricolă a evoluat spectaculos în ultimele trei decenii, procesele de cercetare şi producţie agricolă desfăşurându-se în contexte foarte diferite, în strânsă corelare cu politica naţională şi cu sistemul naţional de cercetare şi inovaţie. Acestea au fost determinate, în principal, de coordonatele dezvoltării durabile şi de preocupările consumatorilor de la nivel naţional şi european.

O caracteristică importantă a evoluţiei cercetării agricole europene, în majoritatea statelor membre ale Uniunii Europene, a fost permanenta sa coordonare, monitorizare şi finanţare de la nivelul administraţiei centrale de stat. La nivel central, un rol important îl au deciziile politice în stabilirea unor priorităţi în domeniu şi modul de motivare şi gestionare a personalului; modalităţile de organizare internă a institutelor de cercetare, relaţiile cu utilizatorii acestor produse, responsabilizarea cercetătorilor, delegarea responsabilităţilor conform principiului specializării, relaţiile dintre ministerele care sunt implicate în cercetarea agricolă şi institutele de cercetare. 

În majoritatea ţărilor europene, ministerele de resort coordonează şi monitorizează activitatea de cercetare agricolă. În unele ţări, controlul autorităţilor centrale este foarte strict, în timp, ce în ţările mari sau în statele federale, instituţiile delegate răspund de anume sectoare, având loc un proces de deconcentrare a cercetării agricole, la nivel regional. În acelaşi timp, asociaţiile de agricultori au fost implicate în activităţile de cercetare, cercetarea dobândind, astfel, un caracter participativ. În practică, a avut loc consultarea agricultorilor în legătură cu nevoile lor, ei fiind implicaţi în experimentarea rezultatelor cercetării sau în lansarea unor teme de cercetare.

Toate ţările europene au optat, în general, pentru menţinerea prezenţei dominante a autorităţilor publice în domeniul cercetării agricole, capabile a elabora politici şi măsuri în acord cu interesele naţionale, cu interesul public, asigurându-se echilibrul între produse nevandabile şi cele vandabile, limitând manifestarea unor disfuncţionalităţi în acest domeniu.
Specificul cercetării agricole a determinat considerarea ei ca un bun public, în principal, reglementată şi finanţată de administraţia centrală de stat, în multe ţări, realizându-se, în acelaşi timp o mai mare descentralizare a cercetării agricole
.  Descentralizarea cercetării agricole poate să ducă la o apropiere a acesteia de nevoile populaţiei, de cercetătorii din domeniu şi de utilizatorii finali ai produselor ei. În acest fel, utilizatorii pot influenţa orientarea cercetării, pot să participe la cercetarea aplicată şi să evalueze rezultatele programelor de cercetare. În procesul descentralizării, sectorul privat poate fi implicat în modalităţi variate în realizarea unor produse utile comunităţii. Administraţia locală poate asigura o concurenţă transparentă, deschisă agricultorilor din fiecare zonă. Din această perspectivă, principalele probleme sunt legate de identificarea şi evaluarea organismelor ce pot fi implicate în cercetarea agricolă. Devoluţia responsabilităţii către colectivităţile teritoriale a avut loc în scopul gestionării optime a resurselor umane şi financiare, iar această activitate s-a desfăşurat conform unor Coduri de bună conduită în domeniul cercetării, astfel încât ea să respecte norme şi proceduri comune.
Specialiştii au subliniat, de la începutul constituirii domeniului, natura specifică a produselor cercetării agricole care rezultă din caracteristicile sale, legate de faptul că, în cercetare, se creează, adesea, prototipuri inovante, anterioare procesului de producţiei, destinate unor utilizatori finali potenţiali. Produsele cercetării agricole implică, de aceea, un risc specific de comercializare şi acela de a nu ajunge, uneori, la rezultate favorabile. Specialiştii clasifică produsele cercetării agricole în produse vandabile sau nonvandabile (exemplu - controlul biologic al unor boli etc.), mai greu comercializabile, acest fapt implicând riscuri economice. Din această cauză, unele ţări europene au elaborat legi speciale referitoare la capitalul de risc din domeniu. 

O altă particularitate a produselor cercetării agricole este determinată de faptul că unele produse ale cercetării, inovaţiile utilizabile, pot deveni proprietatea exclusivă a unor finanţatori privaţi
. În acest context, caracterul complex al tehnicilor moderne necesită resurse financiare mari şi protecţia proprietăţii intelectuale prin brevete, în timp ce ele sunt un bun public. În multe ţări europene sunt amplu dezbătute legile referitoare la proprietatea intelectuală în domeniu, administraţia centrală trebuind să creeze un cadru menit a favoriza un mediu competitiv cercetării.
Din punctul de vedere al finanţării cercetării agricole, se poate remarca faptul că în majoritatea ţărilor europene a fost introdusă, în mod dominant,  concurenţa în repartizarea fondurilor publice pentru cercetare agricolă, precum şi concurenţa între echipele de cercetare. Unele ţări au creat fonduri de cercetare agricolă descentralizate, ceea ce a oferit prilejul ca numeroase organisme de cercetare din sectorul public sau privat să propună programe de cercetare, înlăturând astfel monopolul institutelor naţionale de cercetare. 
La nivel european, tendinţa actuală este de a încuraja participarea sectorului privat în cercetarea agricolă. Colaborarea cu sectorul privat s-a realizat în forme multiple, sub forma unor contracte între întreprinderi private şi institute publice, putând implica şi universităţi. În unele ţări, întreprinderile private au fost implicate în programe naţionale de cercetare, putând prelua şi finanţa un subprogram de cercetare prin asociere. 
II. POLITICI ŞI MĂSURI DE FINANŢARE ALE CERCETĂRII AGRICOLE ÎN UNELE STATE MEMBRE ALE UNIUNII EUROPENE

BULGARIA
Politica în domeniul cercetării, dezvoltării şi inovaţiei se desfăşoară pe baza Programului naţional de reformă 2008-2010, lansat pe data de 23.10.2008, Legii promovării cercetării ştiinţifice (publicată pe data de 17.10.2003), Strategiei Naţionale pentru dezvoltarea cercetării ştiinţifice pentru perioada 2009-2019, Legii referitoare la activitatea Academiei bulgare de ştiinţe (publicată în data de 15.10.1991, modificată în 13.05.2009), Strategiei naţionale pentru cercetarea ştitinţifică pentru perioada 2005-2013
, modificată la 14.04.2009. Baza de date referitoare la domeniul cercetării (BULCRIS), concepută încă din anul 2004, a fost creată prin finanţarea din Fondul Naţional pentru Ştiinţă, conform Legii referitoare la promovarea cercetării ştiinţifice.

Conform datelor din anul 2007, Bulgaria a cheltuit 0,48% din PIB pentru cercetare şi dezvoltare (121 milioane euro), iar din aceste resurse, din care aproape 2/3 au ca sursă guvernul. Sectorul de afaceri contribuie cu 30% , iar 6% reprezintă surse externe. Raportul pentru bugetul 2008, menţiona că 127,9 milioane euro din bugetul naţional au fost folosite pentru cercetare şi 12 milioane euro finanţare UE.

Raportul pe anul 2006 al Fondului Naţional pentru Ştiinţă a sintetizat principalele măsuri de susţinerea acestui domeniu: proiectele de finanţare PHARE (2001-2006) pentru susţinerea întreprinderilor mici şi mijlocii, din domeniul serviciilor şi tehnologiei, proiectele finanţate prin schemele de finanţare tip Grant etc. Un rol important a avut Programul RILA , program de cooperare cu reţele europene de informare, precum Research Infrastructure Networkin, care a urmărit integrarea activităţii institutelor de cercetare, a întreprinderilor, a ONG-urilor de către Academia de Ştiinţe şi Academia de Ştiinţe Agrare; crearea unor complexe ale ştiinţei şi cercetării (2005); crearea unor centre antreprenoriale în universităţi prin colaborarea cu Ministerul Economiei şi Energiei (2006), reducerea cheltuielilor sociale ale întreprinderilor care participă la aceste programe şi colaborează cu tinerii cercetători din cadrul Young Scientist.

Bugetul de stat este principala sursă de finanţare a cercetării şi dezvoltării, iar fluxurile financiare sunt direcţionate spre subvenţii directe către bugetele Academiei de Ştiinţe şi universităţilor acreditate; pentru subvenţii către ministerele şi alte organisme care desfăşoară activităţi de cercetare (exemplu, Centrul Naţional pentru Ştiinţe Agrare); pentru Ministerul Educaţiei şi Ştiinţei şi Ministerul Economiei; pentru dezvoltarea programelor naţionale pentru ştiinţă şi inovare.

Fondul Naţional pentru Ştiinţă şi Inovare este deschis tuturor organismelor publice şi private de cercetare, inclusiv întreprinderilor private. Fondul de Inovare este deschis doar întreprinderilor, iar organismele de cercetare pot obţine fonduri numai prin colaborare cu întreprinderi private. Alte surse de finanţare sunt programele de sprijin al UE şi cele din sectorul privat.

Raportul anual 2007 al Ministerului Agriculturii bulgar
 a menţionat măsurile deosebite pe care guvernul le-a iniţiat pentru promovarea cercetării agricole: actualizarea priorităţilor în domeniul cercetării agricole în acord cu nevoile producţiei şi cu nivelul de dezvoltare al zonelor rurale; introducerea unui sistem mixt de finanţare bazat pe finanţare instituţională şi pe programe finanţate pe principiul proiectelor; dezvoltarea metodologiei de evaluare a eficienţei absorbţiei fondurilor pentru cercetare în agricultură; creşterea sprijinului financiar pentru participarea echipelor de specialişti la programele ştiinţifice internaţionale; introducerea unor programe de pregătire pentru cadrele care vor să acceseze fonduri structurale în agricultură în scopul promovării cercetării; introducerea unui sistem eficient de transfer a produselor cercetării agricole în practica agricolă; modernizarea infrastructurii tehnice în agricultură; încurajarea tinerilor cercetători de a rămâne în domeniul cercetării agricole.  

Planul naţional pentru dezvoltarea agriculturii organice în Bulgaria - 2007-2013
 a fost elaborat în conformitate cu Planul de acţiune european pentru agricultură şi produse alimentare organice.
Agricultura organică, precum şi alte practici integrate de agro-mediu contribuie în mod direct la sustenabilitatea dezvoltării rurale în Bulgaria. Strategia 2007-2013 şi Planul pentru dezvoltarea agriculturii organice în Bulgaria  stabilesc o serie de obiective strategice şi obiective specifice.

Obiectivele strategice definesc direcţiile de bază pentru dezvoltarea agriculturii organice în Bulgaria. Obiectivele specifice sunt măsurabile şi fixe, realizarea pachetului de obiective specifice fiind necesară pentru punerea în aplicare a obiectivelor strategice.
Planul naţional de dezvoltare a  agriculturii organice cuprinde printre obiectivele sale strategice aplicarea cercetării ştiinţifice, educaţiei, formării şi extinderii serviciilor în domeniul agriculturii organice; aplicarea cercetării ştiinţifice cu orientare practică, pentru dezvoltarea agriculturii organice;  extinderea educaţiei în domeniul agriculturii organice, în învăţământul gimnazial, liceal şi universitar.

În ceea ce priveşte cadrul financiar pentru sprijinirea agriculturii organice în Bulgaria, până în anul 2005, suportul financiar real pentru fermierii bulgari din domeniul agriculturii organice a fost foarte redus, existând posibilitatea ca finanţarea să se realizeze prin Fondul de stat pentru agricultură - SFA - şi a Întreprinderii pentru managementul activităţilor de protecţia mediului -  EMEPA.

CEHIA

Activitatea de cercetare agricolă din Cehia este reglementată de:
· Legea nr. 130/2002 referitoare la sprijinirea cercetării şi dezvoltării din fonduri publice;
· Decizia guvernului nr. 267/2006 referitoare la sistemul de informare în domeniul cercetării şi dezvoltării;
· Decizia guvernului nr.  461/2001 referitoare la sprijinul acordat din fonduri publice cercetării şi dezvoltării, modificată de Decizia guvernului nr. 462/2002 referitoare la sprijinul instituţional acordat cercetării şi dezvoltării din fonduri publice şi evaluarea proiectelor de cercetare;
· Documentele guvernului referitoare la Politica de cercetare şi dezvoltare pentru perioada 2004-2008, Politica naţională pentru cercetare, dezvoltare şi inovaţie pentru perioada 2009-2015 şi Planul strategic de referinţă 2007-2013 şi Politica naţională de inovaţie pentru perioada 2004-2010 puse în aplicare prin Hotărârea de guvern nr. 272 referitoare la Programul  naţional de cercetare I, urmat de Programele II şi III. În anul 2009, a fost lansat Programul naţional de cercetare - PNR III.

Politica naţională în domeniul cercetării şi dezvoltării
, lansată în anul 2000, inclusese, la capitolul V, modalităţile de finanţare directă şi indirectă din partea statului, care au dus la punerea în practică a Programului naţional de cercetare (PNR). 

Sistemul ceh de finanţare a cercetării şi dezvoltării este, în general, dominat de finanţarea instituţională care este distribuită între Academia de Ştiinţe şi Ministerul Educaţiei, Tineretului şi Sportului, care, la rândul său o distribuie beneficiarilor, predominant, la universităţile şi institutele publice de cercetare. Alte mijloace de finanţare sunt: programele sectoriale (printre care şi cele pentru agricultură) şi fondurile europene şi internaţionale.

Furnizorul principal care oferă granturi pentru cercetarea de bază este Ministerul Industriei şi Comerţului care distribuie fonduri de cercetare pentru proiecte cu potenţial comercial (pentru ambele sectoare: academic şi de afaceri).

O mare parte a bugetului administrat de Ministerul Industriei şi Comerţului pentru cercetare este utilizat prin intermediul unor programe cum ar fi TANDEM, IMPULS şi Trvala Prosperita.

 Ministerul Industriei şi Comerţului este al doilea mare finanţator al activităţii de cercetare şi dezvoltare. Aceste proiecte cu fonduri pentru cercetarea industrială sunt efectuate fie de întreprinderile însele sau de consorţii de parteneri, tandem-uri între bussiness şi sectorul academic.

O mare parte a finanţării publice ia forma finanţării proiectelor de cercetare care sunt o sursă de finanţare multianuală şi care reprezintă 75% din fondurile publice de finanţare (338 milioane euro în 2007). Din această sumă, 45% revine la intenţiile de cercetare ale Academiei de Ştiinţe, 35% universităţilor, 20% institutelor publice de cercetare, iar restul institutelor militare. Academia de Ştiinţe primeşte cea mai mare parte a fondurilor de finanţare publică şi le distribuie prin agenţia sa internă, Agenţia de Grant.

De-a lungul timpului, au avut loc dezbateri intense referitoare la acest tip de distribuire a fondurilor, crescând ponderea proiectelor finanţate pe bază de concurs. Politica de inovare pentru perioada 2005-2008 a menţionat obiectivul de reformare a sistemului instituţional de finanţare a activităţii de cercetare şi dezvoltare.

Reforma sistemului de cercetare, dezvoltarea şi inovare a fost iniţiată în martie 2008, fiind elaborată de Consiliul pentru cercetare, dezvoltare şi inovaţie (CRDI), precum şi prin implicarea ministerelor, a Centrului pentru tehnologie al Academiei de Ştiinţe. Unul din scopurile importante ale reformei a fost eliminarea dificultăţilor legate de cooperarea lentă a diferitelor institute publice de cercetare cu mediul de afaceri. Cu acest prilej a fost elaborată o Carte verde a cercetării, dezvoltării şi inovaţiei, publicată în august 2008, care a reunit rezultatele unei ample dezbateri naţionale pe această temă, dezbatere ce a dus la elaborarea Cărţii albe a cercetării, dezvoltării şi inovaţiei, care a stat la baza conceperii unui sistem de măsuri şi a unei noi politici în domeniu pentru perioada 2009-2015. Printre priorităţi a fost menţionată intenţia de a elabora un sistem pe orizontală de sprijinire a finanţării, măsuri instituţionale, modificarea Legii nr. 130/2002 referitoare la sprijinul public al cercetării şi dezvoltării şi elemente noi legate de finanţare, prin implicarea mediului de afaceri, al guvernului, a sectorului public.

În Cehia se desfăşoară în prezent această reformă amplă a sistemului de cercetare, dezvoltare şi inovare, în cadrul căreia finanţarea ar trebui să ajungă la un nivel comparabil cu finanţarea competitivă, la un sistem de finanţare mai simplu şi eficient care să includă mai puţine instituţii (de la 22 organisme la 7), ajungându-se la două agenţii principale de finanţare: Fundaţia pentru ştiinţă (pentru cercetarea de bază) şi Agenţia pentru tehnologie (nou creată, cu obiective până în 2012). Fundaţia pentru ştiinţă reprezintă organismul principal de finanţare, pe bază de proiect, prin concursuri deschise, alături de Ministerul Educaţiei  care este cel mai mare furnizor unic de finanţare competitivă, pe baza unor teme definite în Programul naţional de cercetare.

 Programele tematice de finanţare erau relativ subfinanţate şi erau coordonate de direcţiile de cercetare din cadrul ministerelor de resort. Reforma va încerca să propună un sistem de finanţare în care fiecare unitate de cercetare să primească fonduri, pe baza rezultatelor sale, înregistrate într-o bază de date la nivel naţional (existentă, în prezent, la nivelul Consiliului pentru R&D). Actualmente, există o metodologie specifică de raportare a rezultatelor cercetării şi un sistem de evaluare. Finanţarea instituţională ar trebui în viitor să se bazeze pe o medie pe 5 ani a rezultatelor cercetării a unei instituţii anume. 
Conform proiectului de reformă, Ministerul Educaţiei va pierde o parte a responsabilităţilor pentru cercetare în favoarea nou createi Agenţii pentru tehnologie şi Fundaţiei pentru ştiinţă. 

Conform datelor Comisiei Europene, cercetarea agricolă în Cehia se desfăşoară sub coordonarea a două ministere: Ministerul Educaţiei, Tineretului şi Sportului şi Ministerul Agriculturii
.  În activitatea de cercetare agricolă mai sunt implicate: Centrul de tehnologie al Academiei de Ştiinţe care este un centru de informare în legătură cu cercetarea agricolă europeană; Consiliul pentru ştiinţă şi dezvoltare care elaborează strategia generală în domeniul ştiinţei şi tehnologiei şi monitorizează rezultatele cercetării ştiinţifice etc.
Institutul de Informare în domeniul agriculturii şi alimentaţiei deţine biblioteca de specialitate, documente FAO (fiind membru al reţelei de biblioteci AGLINET), cataloage accesibile, deţine baza de date AGRIS şi FSTA, ALIMIS, CABCD, operează cu sistemul AGRO-navigator, răspunde de activităţile de educaţie, de certificare şi oferă consultanţă în domeniu.
Un alt institut important de cercetare al Ministerului Agriculturii este Institutul de cercetări şi economie agrară.
Agenţia naţională pentru cercetare agricolă (NAAR)
 deţine centre cu biblioteci importante şi baze de date FAO. Ea a fost înfiinţată de Ministerul Agriculturii, în martie 1994, în cadrul Institutului de informare agricolă şi alimentaţie, apoi, în iulie 2002, a fost integrată în Ministerul Agriculturii, în Departamentul de cercetare şi educaţie. NAAR administrează şi coordonează selecţia şi gestionarea documentelor referitoare la proiectele de cercetare şi dezvoltare. Conform reglementărilor naţionale
, guvernul a mobilizat ministerele implicate, conducătorii altor instituţii precum Academia de Ştiinţă şi Agenţia de finanţare, susţinute financiar de Ministerul Agriculturii, a fost preocupat de organizarea şi gestionarea domeniului agriculturii, produselor alimentare, silviculturii şi apei, a evaluat şi aprobat o parte a programelor din cadrul PNR din domeniul agricol, a organizat concursuri publice pentru proiecte în domeniul cercetării şi dezvoltării, în conformitate cu condiţiile şi criteriile stabilite de Ministerul Agriculturii. În acest context, NAAR efectuează controale anuale ale acestor proiecte, ale locurilor de muncă declarate de contractanţi, precum şi controlul financiar. NAAR asigură arhivarea şi prelucrarea documentelor – inclusiv a materialele pentru sistemul de informare al Consiliului de stat pentru cercetare şi dezvoltare. NAAR furnizează informaţii pentru contractanţii şi managerii de proiect. Începând cu anul 2006, NAAR a participat la proiecte de cercetare transnaţionale în domeniul fitosanitar (proiect EUPHRESCO)

Academia cehă de Ştiinţe Agricole
 este un organism consultativ al Ministerului Agriculturii care evaluează şi promovează cercetarea agricolă şi rezultatele ei; supraveghează profesional conţinutul ştiinţific al revistelor ştiinţifice de specialitate şi se preocupă de cooperarea ştiinţifică internaţională a acestei instituţii. Din anul 1993, ea este un organism consultativ al Ministerului Agriculturii care reuneşte cadrele din cercetarea agricolă, dezvoltare şi educaţie, oameni de ştiinţă şi cadre cu merite publice în domeniu.

          Agricultura ecologică este o parte integrantă a politicii agrare a Republicii Cehia şi ea este o preocupare permanentă a cercetării agricole din această ţară. 

          De la începuturile agriculturii ecologice în Republica Cehă (1990), Ministerul Agriculturii a participat într-un mod activ, susţinând financiar înfiinţarea fermelor ecologice. În anul 1993, Ministerul Agriculturii împreună cu organizaţiile non-guvernamentale (în 1990 a fost infiinţată Asociaţia producătorilor ecologici - ”PRO-BIO”) a emis normele metodologice privind agricultura organică. De atunci a intrat în folosinţă logo-ul naţional BIO, acesta fiind păstrat în aceeaşi formă până în prezent. În anul 1998, ajutoarele de stat pentru fermieri au fost introduse sub formă de subvenţii pentru suprafeţele înregistrate în sistemul agricol ecologic, iar în  anul 1999 a început să funcţioneze şi prima organizaţie de control - KEZ. Legea nr. 242/2000 privind agricultura ecologică a stabilit noile exigenţe şi modul de sprijinire a agriculturii biologice. 
FRANŢA
Sistemul de cercetare din Franţa este al doilea mare sistem de cercetare din UE, sistem care beneficiază de bugete importante (37,8 miliarde euro în anul 2006 şi 2,08% din PIB în anul 2007). Guvernul contribuie cu o pondere importantă la finanţarea cercetării (36,8% în 2007), mobilizează resursele pe termen lung, dispune de bugete interministeriale pentru cercetare. Reforma cercetării, dezvoltării şi inovaţiei, corelată cu reforma pentru creştere economică, bazată pe cunoaştere au fost elemente importante ale programului naţional de aplicare a Strategiei de la Lisabona.

În Franţa, reforma domeniului cercetării, dezvoltării şi inovaţiei a început în anul 2005 şi, în acest context, Consiliul superior pentru cercetare şi tehnologie a elaborat o strategie favorabilă punerii în aplicare, la nivel naţional, a unui Pact pentru cercetare. Acest pact a avut ca obiectiv principal elaborarea unei strategii conform căreia să se  investească mai mult şi cu mai mare eficienţă în cercetare, să asigure transferul cunoaşterii, cercetării către economie.

Din punct de vedere legislativ, în anul 2006, a fost elaborată Legea cercetării
, iar în anul 2008 a fost realizată reforma activităţii fundaţiilor, prin modificarea Legii referitoare la mecenat, asociaţii şi fundaţii, publicată în anul 2003.

Pactul pentru cercetare a stabilit coordonatele relaţiei dintre sectorul public şi privat, favorizând concertarea celor două sectoare pe activitatea de cercetare; măsurile pentru susţinerea cercetării şi dezvoltării; integrarea cercetării franceze în spaţiul european. Susţinerea cercetării, dezvoltării şi inovaţiei urma să se facă prin sprijinirea unor întreprinderi noi-inovante, întreprinderi cu activitate intensivă în domeniul cercetării şi prin facilitarea  accesului acestora la rezultatele cercetării publice. 

Un alt element important al politicii franceze din domeniul cercetării a fost sprijirea participării cercetătorilor la crearea unor întreprinderi cu înaltă tehnologie, măsură care, în Franţa, are o experienţă de peste 10 ani. Conform acestei iniţiative, cercetătorii pot deţine o cotă de participare la capitalul social al întreprinderilor cuprinsă între 15-30%. Întreprinderile mici, cu activitate intensivă de cercetare, beneficiază de prioritate în angajarea doctorilor în ştiinţe. Cercetătorii beneficiază, de asemenea, de acordarea unor concedii pentru crearea unor întreprinderi inovante.

Cererea de finanţare de către stat a activităţilor de cercetare se face prin Agenţia naţională de cercetare, cel mai des, prin procedura de solicitare a sprijinului financiar, prin organismul OSEO-Anvar. În acest scop, dispozitivul Fondurilor comune de plasament al inovaţiilor (FCPI) va fi prelungit până la 31 decembrie 2010. 

Conform Pactului pentru cercetare, se va facilita accesul întreprinderilor mici şi mijlocii, de tip inovant, pe pieţele interne şi externe importante, mai ales în primii ani de activitate.

OSEO
 asigură finanţarea pentru inovaţie şi facilitează accesul la finanţarea publică şi privată a proiectelor. El este o grupare a diferitelor sisteme de finanţare şi garantare a unor proiecte, încheind cu diferiţi finanţatori publici sau privaţi convenţii specifice. Crearea OSEO a încercat să elimine intermedierile şi posibilităţile de corupţie, colaborând direct cu organismele bancare, de capital de risc şi dezvoltare, cu structurile publice naţionale şi regionale, precum şi cu sectorul privat. 

Organismul de finanţare OSEO-Anvar asigură promovarea rezultatelor acestor întreprinderi, cunoaşterea lor de către marile companii care, prin Pact, s-au angajat să le acorde o atenţie deosebită şi de la care ar putea cumpăra soluţii sau produse care înglobează tehnologie înaltă.

În anul 2006, organismul Oseo-Anvar a experimentat un dispozitiv menit a incita marile companii de a cofinanţa proiecte tematice de cercetare şi dezvoltare. În acest sens, fiecare cerere de proiect va corespunde unei nevoi tehnologice identificate de o companie, dispusă să cofinanţeze realizarea proiectului.

Pactul pentru cercetare a mai prevăzut lansarea unor mari programe în sectoarele de înaltă tehnologie; susţinerea întreprinderilor mici şi mijlocii pentru activitatea de cercetare prin acordarea unor credite pentru cercetare; creşterea intervenţiei financiare a OSEO-Anvar de la 80 milioane euro, în 2005, la 160 milioane euro în 2007; atragerea autorităţilor locale în efortul de sprijinire a întreprinderilor care desfăşoară activitate de  cercetare prin crearea unor spaţii de excelenţă în care să participe sectorul privat (fie prin parteneriate, fie prin contracte de cercetare cu instituţii publice de cercetare); crearea unor pasarele în cariera ştitinţifică între public/privat.
 Pactul pentru cercetare a prevăzut crearea a 67 poli de cercetare, prin investiţii  majore de 1,5 miliarde euro în perioada 2005-2008, elaborarea unor legi fiscale şi crearea unor dispozitive noi de intervenţie a statului în favoarea realizării unor proiecte de cercetare prin fondurile pentru competitivitate acordate Ministerului Industriei, OSEO-Anvar şi agenţiilor de finanţare (ANR şi AII). Un alt obiectiv important este acela de a face cercetarea publică franceză mai atractivă pentru partenerii privaţi interni şi străini.

În domeniul agriculturii, proiectul bugetului agriculturii şi pescuitului pentru perioada 2009-2011 a prevăzut alocarea unei sume de 5,02 miliarde euro pentru anul 2010, luând în considerare evenimente majore petrecute în ultima perioadă. Dimensiunea regională va deveni crucială pentru politica agricolă, creându-se, de la 1 ianuarie 2009, o nouă direcţie regională, cu competenţe transversale şi lărgite, care va avea funcţia de Oficiu unic.  Această vastă reformă va permite o intervenţie a statului mai eficientă şi în serviciul cetăţenilor. Ea s-a realizat şi prin reducerea numărului de posturi de la nivel central şi de la nivelul instituţiilor deconcentrate.
Cercetarea şi inovaţia în centrul politicilor agricole a constituit un obiectiv esenţial al politicii agricole pentru anul 2009, reafirmându-se faptul că cercetarea agronomică este un aliat esenţial pentru o  practică agricolă modernă. În bugetul pentru agricultură pe anul 2009 s-au prevăzut sume importante pentru investiţii în cadrul programului Învăţământ superior şi cercetare agricolă, program pentru care au fost prevăzute sume care reprezintă 7% din buget. În plan au fost cuprinse sume şi pentru finanţarea burselor acordate studenţilor pe criterii sociale (2.648 studenţi). În acest context, se va urmări regruparea instituţiilor de învăţământ superior în mari centre cum ar fi AGROPARISTECH, în care activează 1500 de studenţi. Aceste centre vor fi susţinute de la bugetul de stat, până în anul 2012. Au fost incluse sume şi pentru reabilitarea Şcolii naţionale veterinare de la Alfort.

În martie 2009, ministrul agriculturii, Michel Barnier, a prezentat cele 10 priorităţi agroindustriale ale cercetării şi dezvoltării
. 

Conform acestei noi viziuni, inovaţia este o necesitate vitală, întrucât întreprinderile agricole sunt principalele motoare ale dezvoltării. Inovaţia aduce creşteri importante ale productivităţii în agricultură, generează noi pieţe şi creează valoare. În domeniul alimentaţiei, inovaţia tehnologică îmbunătăţeşte produsele şi procedeele de prelucrare, contribuind la asigurarea securităţii sanitare, a ecoeficienţei, a calităţii nutriţionale, asigură legătura între alimentaţie şi sănătate. Folosirea biomasei pentru uz nonalimentar a cunoscut o amplă dezvoltare în ultimele decenii şi va constitui o preocupare importantă şi în viitor.

Luarea în considerare a provocărilor climatice şi preocuparea pentru protejarea resurselor au constituit, de asemenea, preocupări importante ale cercetării agricole. În acest context, bioeconomia va accelera în viitor creşterea economică, având în centru transformarea produselor agricole şi forestiere.

În domeniul agriculturii, prin Legea modernizării agricole, Franţa a cerut reglementarea pieţelor europene pentru a remedia volatilitatea preţurilor în agricultură. Prin această lege se menţionează, de asemenea, că se acordă un împrumut de valoare importantă, numit Grand emprunt, care va permite finanţarea cercetării în biotehnologie. Agricultura va trebui să furnizeze industriei chimice noi solvenţi, lubrifianţi pentru îmbunătăţirea protecţiei mediului.

Ministrul agriculturii aprecia că polii de competitivitate trebuie să ocupe un loc central în sistemele inovante. Întărirea inovaţiei, cercetării şi dezvoltării duce la consolidarea polilor de competitivitate, structuraţi pe tematici agricole, agroalimentare sau agroindustriale. 

Conform poziţiei ministrului agriculturii, realizarea acestor obiective implică susţinerea unor proiecte, incluse într-o strategie pe termen lung şi mediu, elaborată de un comitet strategic, care va lua în considerare următoarele priorităţi:

· răspunsul la noile nevoi de alimente ale consumatorilor viitorului şi la exigenţele unui nou mod de consum;

· luarea în considerare a faptului că o mai bună hrănire a animalelor permite o hrănire îmbunătăţită pentru om;

· crearea unei noi industrii chimice capabile a înlocui moleculele de sinteză ale petrochimiei, în acord cu exigenţele dezvoltării durabile;

· crearea unor noi forme de energie verde, alternative la resursele de origine fosilă;

· protecţia plantelor prin utilizarea unor seminţe naturale;
· asigurarea unor plante cu mare valoare nutriţională, adaptate schimbărilor climatice;
· valorizarea produselor marine şi a celor obţinute prin aquaculturi;
· dezvoltarea accentuată a viticulturii, arboriculturii pentru a asigura durabilitatea culturilor;

· îmbunătăţirea ambalajelor produselor alimentare, răspunzând exigenţelor securităţii alimentare, protecţiei mediului şi nevoii de informare a consumatorilor.
În strategie, aceste priorităţi sunt axate pe diferitele tipuri de produse, implicând dezvoltarea unor procese şi utilaje industriale, adaptate fabricării lor.

Punerea în aplicare a acestor priorităţi implică asigurarea unei coerenţe globale a tuturor politicilor publice duse de stat în domeniul agroalimentar şi agroindustrial. Aceste politici sunt de competenţa mai multor departamente ministeriale care trebuie să găsească mijloacele de susţinere a proiectelor corespunzătoare priorităţilor, să antreneze polii de competitivitate şi liderii capabili a le realiza.

Pentru fiecare prioritate a fost numit un şef de proiect din minister sau din alte organisme publice.

Ministrul agriculturii a solicitat ca toate contractele încheiate cu statul (contracte de obiective, contractele-cadru sau contractele specifice ale marilor instituţii de cercetare) şi ministerele de specialitate să integreze aceste priorităţi prin intermediul agenţiilor naţionale de cercetare ACTA şi ACTIA.

Instituţiile publice de învăţământ superior şi tehnice vor fi implicate în realizarea acestei strategii. 

Fondul unic interministerial (FUI) , finanţat de Ministerul Agriculturii, va fi orientat spre susţinerea acestor priorităţi. Fondul  a fost creat în anul 2006, ca o structură destinată a susţine cercetarea aplicată pentru dezvoltarea unor noi produse. El permite finanţarea proiectelor de cercetare şi dezvoltare prin colaborare între marile întreprinderi, întreprinderile mici şi mijlocii şi laboratoarele de cercetare care formează polii de competitivitate.

FUI este parte componentă a Fondului pentru competitivitatea întreprinderilor (FCE) al Ministerului Economiei şi Industriei la care contribuie toate ministerele industriale, pentru cercetare, dezvoltare durabilă, amenajarea teritoriilor, transportului, apărării, agriculturii, sănătăţii etc. FUI a fost girat pentru perioada 2005-2009 de DGCIS (Direcţia Generală a Competitivităţii, Industriei şi Serviciului) din Ministerul Industriei şi a oferit posibilitatea finanţării unor proiecte şi contracte între stat şi regiuni în domeniul cercetării agricole.

În anul 2009, gestionarea FUI a fost transferată către organismul OSEO (care a devenit o adevărată bancă publică pentru inovaţie a întreprinderilor mici şi mijlocii care garantează împrumuturile bancare acordate, cofinanţează mai multe proiecte de inovaţie, susţine antreprenorii să finanţeze cercetarea), pentru a simplifica accesarea proiectelor în derulare.

În anul 2009, bugetul Ministerului Agriculturii a finanţat 7 programe şi trei misiuni interministeriale (programele referitoare la gestionarea durabilă a agriculturii, pescuitului şi dezvoltării rurale; programul valorizării produselor, orientării şi reglementării pieţelor; programul pentru păduri). Ministerul Agriculturii a fost implicat în misiunile interministeriale legate de învăţământul şcolar (învăţământul tehnic agricol), de învăţământul superior (legătura cu cercetarea agricolă), misiunea de securitatea sanitară (securitatea şi calitatea sanitară a alimentaţiei).

Proiectul de buget pe anul 2009 a acordat agriculturii peste 5 miliarde euro (cu o creştere de 2,4% faţă de anul 2008). Obiectivele concrete ale agriculturii pentru anul anului 2009 au fost: dezvoltarea agriculturii durabile, prin agricultura biologică şi creşterea performanţei energetice; creşterea competitivităţii cu 7% prin susţinerea cercetării şi inovaţiei; susţinerea învăţământului agricol; dezvoltarea unui pescuit durabil şi o economie viabilă.

Pentru a oferi servicii eficiente cetăţenilor, a fost creată o Agenţie unică de plăţi (AUP) şi Centrul naţional pentru amenajarea structurilor exploataţiilor agricole (CNASEA). Cele 5 oficii agricole au fuzionat într-un singur organism (France AgriMer).

Un rol important în desfăşurarea activităţii cercetării agricole îl are Academia de agricultură a Franţei care face parte din Uniunea Europeană a academiilor de profil din Europa (a cărei preşedinţie a deţinut-o România în perioada 2006-2008). Academia de agricultură
 are o tradiţie veche (fiind fondată în anul 1761) şi din ea au făcut parte mari personalităţi istorice franceze. 

Ultimul decret de reglementare a activităţii sale a fost elaborat în iunie 1995, document în care se reiterează utilitatea publică a instituţiei. Principalele misiuni ale acesteia sunt legate de domeniile ştiinţific, tehnic, economic, juridic, social şi cultural, domenii care privesc evoluţia agriculturii şi a lumii rurale. Academia studiază aspectele naţionale şi internaţionale ale unor probleme legate de:
· producţia, transformarea, comercializarea, consumul şi utilizarea produselor agricole, pădurii, pescuitului, acvaculturii, ca şi valorizarea lor în scopuri alimentare sau în alte scopuri;
· gestionarea resurselor naturale, în legătură cu amenajarea spaţiului rural, ţinând cont de ameliorarea mediului şi, în general, de calitatea vieţii;
· activităţile de ansamblu ale populaţiei rurale şi raporturile sale cu lumea urbană.

Academia dă avizul asupra tuturor problemelor care intră în competenţa ei şi, în special, asupra celor cu care este sesizată din partea guvernului. Academia recompensează prin premii şi medalii autorii unor lucrări deosebite. Ea asigură legătura cu instituţiile franceze sau străine care au acelaşi obiect de activitate. Ca toate instituţiile academice de tradiţie, administrarea permanentă a Academiei este asigurată de un Secretar permanent, ales de seniori şi numit prin decret prezidenţial. Din 1845, există funcţia de Trezorier, ales şi, ulterior, numit prin decret prezidenţial. Preşedintele Republicii este protectorul Academiei, iar Ministerul Agriculturii are statut de Preşedinte de onoare.

Regulamentul intern al Academiei a fost aprobat în ianuarie 1996. Şedinţele Academiei sunt prezidate de Preşedintele Academiei, al cărui mandat este anual şi nu poate fi reînnoit. El este asistat de un vicepreşedinte care va fi succesorul său în anul următor. Preşedintele în exerciţiu prezidează cele două comisii statutare: Comisia academică şi Comisia fondurilor.

Biroul este organul executiv al Academiei şi este compus din Preşedinte, Vicepreşedinte, Secretar, Trezorier, Vicesecretar, Vicetrezorier (alegerea acestora din urmă este anuală, iar mandatul poate fi reînnoit).

Comisia academică controlează activitatea Academiei. Ea studiază candidaturile, discută proiectele şi organizarea prevăzută prin regulament interior. Comisia este compusă dintr-un Birou şi foştii preşedinţi şi dintr-un reprezentant ales al fiecărei secţii (Academia are 10 secţii).

Comisia fondurilor are misiunea de a asista pe deţinătorul funcţiei permanente de trezorier şi are rolul unui consiliu de adminstraţie de gestionare a finanţelor şi a bunurilor Academiei. Ea este compusă dintr-un Birou şi dintr-un reprezentant desemnat de fiecare secţie.

În cadrul Academiei mai funcţionează un Consiliu de coordonare (pilotaj) a programelor, consiliu înfiinţat în anul 2002, la iniţiativa Secretarului permanent. Consiliul stabileşte tema pentru reuniunile anului viitor şi organizează activitatea.

În anul 2009, şase organisme de cercetare şi învăţământ superior au creat Consorţiumul naţional pentru agricultură, alimentaţie, sănătate animală şi mediu AGREENIUM, care funcţionează conform Decretului nr. 2009-522 din 7 mai 2009.

După declanşarea crizei economico-financiare, statul francez a luat măsuri deosebite pentru protejarea şi consolidarea agriculturii, cuprinse în Planul de susţinere excepţională a agriculturii (PSEA), pus în aplicare în februarie 2010. Planul constă în acordarea unor împrumuturi bancare în valoare de 1 miliard euro, pentru a reduce ratele dobânzilor pentru tinerii agricultori. O sumă de 650 milioane euro  va fi destinată acordării unui sprijin financiar care va permite ca împrumuturile bancare să fie subvenţionate (60 milioane euro); reducerea cheltuielilor cu dobânda pentru împrumuturi pentru 2009-2010 (în valoarea de 200 milioane euro); scutiri de la contribuţiile la asigurări sociale ale agricultorilor (50 milioane euro); scutirea de impozit pe terenurile nefolosite (50 milioane euro); rambursarea a 75% din cuantumul taxei de carbon în 2010 (120 milioane euro). 

Cu prilejul prezentării Planului de susţinere a agriculturii, Preşedintele francez a menţionat că, pentru Franţa, pământul, implicit agricultura, face parte din identitatea naţională, iar lupta pentru agricultură este o luptă strategică.

Un nou model de agricultură prin învăţământ modern este un obiectiv care subliniază că învăţământul este un actor esenţial pentru difuzarea şi dezvoltarea noilor practici în agricultură, ceea ce constituie o prioritate a agriculturii franceze actuale. Bugetul a prevăzut sume în creştere, cu 2,4% faţă de anul 2008, pentru a spori numărul cadrelor specializate care predau în aceste instituţii în domeniul tehnicii agricole, pentru creşterea numărului de burse, pentru evaluarea mijloacelor de care dispun instituţiile private de învăţământ agricol, pentru reformarea reţelelor profesionale şi de obţinere a brevetelor de tehnician superior agricol-BTSA, pentru elaborarea unei noi scheme de formare în acest domeniu pe o perioadă de 5 ani.

GERMANIA
Politica în domeniul cercetării, dezvoltării şi inovaţiei se desfăşoară, în prezent,  pe baza Programului naţional de reformă (elaborat pe 7 decembrie 2005), pe Iniţiativa Pactului pentru cercetarea şi inovaţie (lansată pe 23 iunie 2005), pe Program pentru un nou impuls în cercetare şi inovaţie. În acest context, finanţarea pentru cercetare a crescut în mod semnificativ, ajungînd la nivelul de 6 miliarde euro în anul 2006
.

Constituţia federală menţionează faptul că finanţarea cercetării este o responsabilitate comună a guvernului federal şi al Landurilor.

În acest context, sistemul de finanţare a cercetării are 3 piloni: instituţiile finanţate de către ministerele federale, instituţiile finanţate de către guvernele landurilor şi instituţii finanţate în comun de către cele două nivele menţionate anterior.

Germania prezintă un grad înalt de dezvoltare şi funcţionare a sistemului cercetării şi dezvoltării, confirmat de nivelul cheltuielile pentru domeniul R&D, unul dintre cele mai mari din Europa. Acest nivel se explică prin mobilizarea puternică a resurselor de finanţare şi prin procentul ridicat din PIB destinat cercetării, 2,53% în 2007şi un obiectiv de  3% din PIB pentru anul 2010.

Accelerarea progresului în domeniul cercetării se preconizează a se realiza punerea în aplicare a şase reforme care urmăresc: obţinerea unui nivel ridicat al investiţiilor în cercetare, eliminarea dificultăţilor legate de adaptarea  resurselor umane din cercetare la înalta tehnologie, de mobilizare a resurselor publice, de distribuire eficientă a responsabilităţilor, susţinerea participării la programe europene şi la programe de cooperare (mai ales cu Franţa, Austria, Elveţia).

Sistemul de cercetare agricolă este format dintr-un număr foarte mare de instituţii, Ministerul Federal al Alimentaţiei, Agriculturii şi Protecţiei Consumatorilor (BMELV) fiind responsabil de dezvoltarea politicilor din portofoliul său. Consultanţa ştiinţifică este furnizată de institutele de cercetare, în scopul de a sprijini procesul decizional. Printre aceste institute se află: Centrul de cercetare pentru plante cultivate, Institutul federal pentru cercetarea sănătăţii animalelor, Institutul federal pentru cercetări în domeniul nutriţiei şi alimentaţiei, Institutul federal pentru risc.

Cercetarea agricolă din Germania are drept obiective majore: alimentaţia şi protecţia consumatorilor, zonele rurale, schimbările climatice, protecţia mediului şi a resurselor, securitatea alimentară.

Ministerul Federal al Educaţiei şi Cercetării (BMBF) este un puternic susţinător financiar al cercetării şi un partener important al landurilor şi al industriei care utilizează rezultatele cercetării. El acordă prioritate finanţării unor proiecte de cercetare care creează locuri de muncă (de exemplu, sectorul biotehnologiei).

Guvernele landurilor sprijină activitatea de cercetare agricolă, desfăşurată de universităţile şi institutele de cercetare aflate pe teritoriul lor.

Universităţile sunt actorii principali în activitatea de cercetare agricolă şi în activitate de formare profesională. 

Pe portalul de cercetare al Ministerului Educaţiei şi Cercetării - BMBF
 sunt înscrise organismele de cercetare nonguvernamentale importante, precum Asociaţia Leibniz, Societatea Helmholth, Societatea Max Planck, Societatea Fraunhofer şi Fundaţia germană pentru cercetare (DFG), finanţate în comun de guvernul federal şi landuri.

Institutul Leibniz a obţinut rezultate deosebite în cercetarea agroalimentare prin activitatea institutelor din subordinea sa: Centrul de cercetare pentru chimie alimentară, Institutul de inginerie agricolă, Institutul de legume şi plante ornamentale, Institutul pentru cercetarea biologiei animalelor de fermă, Institutul de dezvoltare agricolă în Europa Centrală şi de Est (IAMO), Institutul german de nutriţie umană, Institutul german de nutriţie umană, Institutul german de cercetare genetică şi Institutul de ecologie etc.

Societatea Helmholtz efectuează cercetări agricole în Centrul de cercetare Jülich, în Centrul naţional de cercetare pentru mediu şi sănătate, Centrul german de cercetare în biotehnologie.

Instititul Max Planck are centre de cercetare agricolă pentru ameliorarea plantelor, pentru chimie şi ecologie, pentru dezvoltare şi biologie, pentru microbiologie etc.

Institutul Frauhofer realizează cercetare aplicată în domeniul agriculturii pe teme de inginerie agricolă şi ambalaje pentru produse agricole, biotehnologie, mediu, biologie moleculară etc.

Guvernul federal are diferite instrumente de finanţare a sistemului german de cercetare, prin programe pe termen scurt, direcţionate sau prin programe pe termen mediu şi lung.

Cercetarea agricolă este finanţată prin ministerele agriculturii şi educaţiei, cercetării în domenii precum: resursele regenerabile, agricultura ecologică, studiul genomului, bioproducţie durabilă, bioinformatică, cercetarea moleculară, de nutriţie, programele cadru pentru durabilitate.

Guvernul german a pus la dispoziţie din 2006 o mare platformă informaţională în domeniul cercetării agricole (FISA – Information System for Agriculture and Food research)
.

Acest site informează în legătură cu obiectivele politicii federale în domeniul cercetării şi cu resursele de finanţare (donatori, agenţii de proiect management, institute de cercetare etc.).

 Activităţile de cercetare interdisciplinară, desfăşurate în cadrul Ministerului Agriculturii, sunt coordonate de Senatul institutelor de cercetare federale (BFI). Senatul acţionează ca o interfaţă între institutele de cercetare şi minister, stabilind grupuri de lucru cărora le sunt atribuite sarcini specifice de cercetare. Institutele departamentale de cercetare ale ministerului intră în competiţie pentru finanţarea unor proiecte de cercetare.

POLONIA
Cadrul legislativ şi programatic recent de desfăşurarea a activităţii de cercetare din Polonia a fost stabilit de: 
-  Legea pentru sprijinirea activităţilor de inovaţie din 19.09.2005;
- Programul naţional pentru cercetare ştiinţifică şi dezvoltare pentru anul 2008 şi Strategia pentru ştiinţă până în anul 2015, elaborată în aprilie 2008.
Sistemul de cercetare
 polonez este puternic dependent de fondurile publice, iar în ultima perioadă finanţarea s-a concentrat pe institutele de cercetare cele mai performante şi pe promovarea excelenţei, în zone selectate, ceea ce a înseamnat aplicarea unor principii noi de finanţare, diferite de sistemul actual de distribuţie egală a fondurilor pentru toate domeniile. 
Finanţarea cercetării şi dezvoltării se face prin Ministerul Ştiinţei şi Învăţământului Superior, prin finanţarea proiectelor, a investiţiilor în infrastructură, prin granturi, fie prin participarea autorităţilor locale sau prin programele internaţionale. 

De aplicarea Programului naţional de cercetare şi dezvoltare a fost responsabil Ministerul Ştiinţei şi Învăţământului Superior. Prin Legea de finanţare a ştiinţei, din 8 octombrie 2004, Consiliul ştiinţei a dobândit un rol important în cadrul ministerului, reunind actorii importanţi din domeniu. Legea privind unele forme de sprijin pentru activităţile de inovaţie, din 29 iulie 2005, a adus elemente noi legate de statutul cercetării şi inovării, de stimulentele fiscale acordate pentru cercetare. În anul 2007, ponderea cheltuielilor pentru cercetare din PIB a fost de 0,57%. În perioada anterioară, 1995-2006, avusese loc o creştere rapidă a cheltuielilor pentru cercetare şi dezvoltare, astfel încât cheltuielile pentru cercetare în 2007 erau cu 13% mai mari faţă de anul 2006. Statisticile au confirmat însă slaba performanţă în mobilizarea fondurilor publice şi private pentru investiţiile în cercetare şi inovare. Problemele au fost determinate de faptul că fondurile alocate nu au generat rezultatele aşteptate, din cauza  capacităţii limitate de absorbţie a IMM-urilor, a existenţei unor bariere administrative în punerea în aplicare a programelor, factori ce au afectat finanţarea pe viitor a cercetării agricole. 
 În anul 2007, a fost creat Centrul naţional pentru cercetare şi dezvoltare, cu scopul de a gestiona şi finanţa mari proiecte de cercetare, de importanţă strategică, pe bază de concurs. La nivel central, a existat intenţia de a transfera responsabilitatea de finanţare a acestor către o instituţie independentă de Ministerul Ştiinţei şi Învăţământului Superior. Ministerul Economiei este responsabil pentru politica în domeniul inovării, finanţând aproape o jumătate din institutele de cercetare.

Parlamentul a avut un rol decisiv în elaborarea politicilor de cercetare şi a iniţiativelor din acest domeniu care au fost introduse sub forma unui pachet de legi speciale. În anul 2008, a fost introdus pachetul de legi intitulat „Bazându-ne pe cunoaştere”, legi care au iniţiat o reformă importantă legată de reorganizarea Academiei poloneze de ştiinţe, a institutelor de cercetare, a Centrului naţional şi a principiilor de finanţare.

În contextul dezvoltării Spaţiului European de Cercetare (ERA), s-a acordat o atenţie deosebită sprijinirii dezvoltării infrastructurii de cercetare, a politicii sociale referitoare la activitatea cercetătorilor, după modelul carierei, creşterea autonomiei instituţiilor de cercetare. Conform reglementărilor, deciziile financiare trebuie să aibă avizul Ministerului Finanţelor, dacă suma depăşea 250 milioane euro, cu exigenţa ca instituţiile de învăţământ superior să elaboreze ghiduri orientative de gestionare a fondurilor şi principiile de comercializare.
Strategia pentru ştiinţă până în 2015, elaborată de Ministerul pentru Ştiinţă şi Învăţământ Superior, a fost însoţită de elaborarea unui pachet legislativ compus din cinci legi
 menite a corela activitatea institutelor de cercetare cu  economia şi interesele naţionale. În acest context, preocuparea principală a devenit competitivitatea europeană a cercetării, pentru realizarea acestui obiectiv fiind necesare schimbări radicale ale sistemului. În viitor, în desfăşurarea programelor de cercetare un rol important îl vor avea regiunile şi autorităţile locale.

Noua lege cu privire la principiile de finanţare a ştiinţei, a consolidat sistemul de finanţare, a organizat structura în termeni instituţionali şi fondurile de finanţare pe termen lung. Noul sistemul are 3 piloni organizaţionali: Ministerul Ştiinţei şi Învăţământului Superior, care face planificarea financiară globală, colaborarea internaţională şi proiectele mari de infrastructură; Centrul naţional al ştiinţei care se ocupă de finanţarea cercetării fundamentale şi de personalul ştiinţific; Centrul naţional de cercetare şi dezvoltare, care se ocupă de stimularea capacităţii de inovare a economiei poloneze, de cofinanţare a proiectelor aplicate de companii, de creşterea fondurilor pentru cercetare, de aplicarea Programului naţional de cercetare ştiinţifică şi dezvoltare (2008). Conform legii, sectorul privat ar trebui să beneficieze de fondurile sectoriale specializate, acordate pentru capital de risc prin Programul operaţional pe economie (OP-IE) şi pentru perfecţionarea capitalului uman (OP-Human Capital).

Strategia pentru ştiinţă 2015 stabileşte ca obiectiv acordarea a 2% din PIB pentru ştiinţă; rezolvarea blocajului finanţării, determinat de faptul că 2/3 din cheltuielile pentru producţia de cercetare sunt suportate de câteva companii mari; limitarea finanţării instituţionale şi folosirea unor noi mijloace de finanţare. Strategia a produs o schimbare radicală care a vizat creşterea competitivităţii în domeniul cercetării şi inovaţiei.

Cercetarea agricolă din Polonia
 are drept domenii prioritare: dezvoltarea unei agriculturi durabile; biotehnologia, inclusiv ingineria genetică; calitatea produselor alimentare; sursele alternative de energie (energia verde); sănătatea şi bunăstarea animalelor; protecţia terenurilor şi calitatea apei; infrastructura zonelor rurale.
Sistemul polonez de cercetare este finanţat, în principal, de Ministerul Educaţiei şi Ştiinţei. Anumite institute de cercetare obţin sprijinul financiar al Ministerului Agriculturii şi Dezvoltării rurale pentru: obţinerea unor progrese biologice, pentru consevarea rezervelor genetice şi de reproducere, pentru evaluarea gradului de utilizare; pentru monitorizarea calităţii solului, apei, a produselor agricole şi alimentare; pentru analiza economică şi monitorizarea pieţelor agricole; pentru controlul bolilor contagioase la animale; pentru agricultura ecologică şi alte domenii ale politicii agricole poloneze.
Cercetarea agricolă este desfăşurată de institutele de specialitate de sub autoritatea Ministerului Agriculturii şi Dezvoltării Rurale, sub coordonarea Academie de Ştiinţe.
Următoarele institute au statut de institute naţionale de cercetare: Institutul naţional de cercetare veterinară, Institutul naţional de economie agricolă şi alimentară, Institutul de pedologie şi cultivare a plantelor. Alte institute de cercetare agricolă sunt: Institutul naţional de cercetare în domeniul producţiei animale, Institutul de ameliorarea plantelor şi aclimatizare, Institutul de protecţia plantelor, Institutul de biotehnologie, Institutul de cercetare în domeniul pescuitului, Institutul de mecanizare, construcţii în domeniul agriculturii, Institutul de cercetări în domeniul pomiculturii şi floriculturii, Institutul pentru legumicultură, Institutul pentru industria cărnii, Institutul pentru industria zahărului, Institutul de cercetare în domeniul plantelor medicinale, Laboratorul central pentru industria alimentară etc.

Unităţile de cercetare sub autoritatea Academiei poloneze de Ştiinţe sunt: Institutul de fiziologie animală, Insititutul Academiei de Ştiinţe pentru dezvoltare agricolă şi rurală
, Institutul de cercetare în domeniul reproducerii animale, Centrul de cercetare pentru agricultură şi păduri, Institutul de studii agrofizice, Institutul de genetică a plantelor, Institutul de genetică şi reproducere a animalelor.
Există institute de cercetare ca unităţi ale Ministereului Economiei, Mediului, Sănătăţii, din cadrul Ministerului Educaţiei şi Ştiinţei, Ministerului Muncii şi Politicilor Sociale (Institutul fibrelor naturale, Institutul pădurii, Institutul de cercetări a îngrăşămintelor, Institutul de inginerie agricolă, Institutul de chimie organică, Institutul pentru alimentaţie şi nutriţie, Institutul de protecţia mediului, Institutul de medicină agricolă, Institutul de igienă etc.).
Institutul naţional de cercetare (IAFE-NRI) este un centru independent de cercetare ştiinţifică, supravegheat de Ministerul Agriculturii şi Dezvoltării Rurale.
UNGARIA

Politica în domeniul cercetării, dezvoltării şi inovaţiei se desfăşoară pe baza Legii cercetării şi inovaţiei tehnologice, Strategiei pe termen mediu în domeniu (2007-2013), pe baza Legii de creare a Fondului pentru cercetare şi inovaţie tehnologică (2003).  
   
Sistemul naţional de gestionare a politicii în domeniul cercetării şi inovării include:
· Colegiul pentru politica din domeniul ştiinţei şi tehnologiei, asistat de Comisia pentru ştiinţă şi tehnologie care are rol consultativ.

· Oficiul naţional de cercetare şi tehnologie care coordonează activitatea Fondurilor agenţiei pentru managementul cercetării şi tehnologiei, Fondului pentru managementul şi exploatarea cercetării.

· Academia de Ştiinţe.

Structura de conducere a cercetării în Ungaria implică, din punctul de vedere al elaborării politicii, Biroul naţional pentru cercetare şi tehnologie, Academia de Ştiinţe din Ungaria, care are în structura ei Secţia de ştiinţe agricole. Raportul de ţară ERAWATCH 
 pe anul 2008 menţionează faptul că Ungaria este preocupată în prezent de perfecţionarea sistemului de cercetare ştiinţifică, de mobilizarea eficientă a resurselor financiare printr-un sistem unitar, capabil a reuni diferiţii actori implicaţi în susţinerea cercetării, de cooperarea între instituţiile guvernamentale şi mediul privat şi prin implicarea firmelor private în cercetare şi în pregătirea specialiştilor. Un obiectiv important este acela al perfecţionării politicilor mixte, aplicate prin cooperarea între mediul academic şi sectorul industrial/agricol. 
Sistemul maghiar de cercetare agricolă
 este parte a sistemului naţional de cercetare, dezvoltare şi inovare şi are 3 componente principale: Academia ungară de ştiinţe, instituţiile de cercetare şi tehnologie, precum şi organizaţiile neguvernamentale care desfăşoară activităţi de cercetare.

Politica de cercetare, dezvoltare şi inovaţie în domeniul agriculturii se desfăşoară pe baza Programului naţional de dezvoltare (NDP), a Programelor operaţionale pentru agricultură şi dezvoltare rurală
, care se desfăşoară prin accesarea fondurilor structurale.
În funcţionarea sistemului de cercetare agricolă sunt implicate: Ministerul Agriculturii şi Dezvoltării Rurale
, Ministerul Educaţiei
, Academia de Ştiinţe
, Oficiul naţional pentru cercetare şi tehnologie
.

Sub coordonarea Ministerului Agriculturii funcţionează 24 de institute destinate activităţii de cercetare şi dezvoltare şi companii: Institutul central de cercetare în domeniul alimentaţiei, Institutul pentru testarea calităţii (companie nonprofit), Institutul pentru cercetarea cărnii (companie nonprofit), Institutul pentru cercetarea animalelor mici, Institutul de cercetare a cerealelor etc.

Ministerul Agriculturii şi Dezvoltării Rurale supervizează propriile institute de cercetare. Din cele 24 institute, 8 depind direct de minister, din care cel mai important este Centrul de biotehnologie agricolă (MBK) situat la Gödöllö (100 de cercetători), Colegiul Budapesta (după modelul Institutului de studii avansate Princeton). În Ungaria, există 749 unităţi de cercetare private (30% din totalul celor existente), iar multe companii multinaţionale au instalat pe teritoriul ţării unităţi de cercetare.

Academia de Ştiinţe este un organism public autonom, finanţat, în principal, de la bugetul de stat. Principalele sale misiuni sunt legate de promovarea şi dezvoltarea ştiinţei şi cercetării, de evaluarea rezultatelor cercetării ştiinţifice. Ea girează 43 de institute de cercetare. În anul 2000, cinci institute au devenit centre de excelenţă în cercetare. 
Sub coordonarea Academiei de Ştiinţe se află numeroase instituţii de cercetare din domeniu precum: Institutul de cercetare agricolă
, Institutul de cercetare pentru protecţia plantelor
, Institutul pentru cercetarea solului şi chimie agricolă
, Institutul ecologiei şi ştiinţelor botanice
, Institutul de medicină veterinară
, Centrul de cercetare biologică
.
Fundaţia Bay Zoltan este o unitate de cercetare foarte importantă, creată în 1993, după modelul german al Institutului Faunhofer, care cuprinde 3 unităţi de cercetare, printre care şi Institutul de biotehnologie din Szeged.

Institutul de cercetări agricole al Academiei de Ştiinţe realizează cercetări complexe de la probleme de bază şi metodologice pentru cercetare aplicativă, la aplicaţii practice. Din cercetarea de bază se remarcă crearea unor genotipuri noi de plante. Alte cercetări vizează tehnologiile de producţie, mediile de cultură, menţinerea echilibrului agroecologic, producţia de materii pentru alimentaţie sănătoasă, îmbunătăţirea bazei de seminţe. Teme: cercetarea genetică a plantelor.

Agricultura biologică, puternic dezvoltată în Ungaria, încă din 1980,  se confruntă în prezent cu dificultăţi majore de finanţare, cu fenomenul reducerii pieţelor externe pentru produsele biologice ungare. Ungaria exportă 90% din producţia sa, dar concurenţa a crescut considerabil, mai ales în domeniul materiilor prime. Bilanţul folosirii fondurilor pentru agricultură arată că, în perioada 2000-2004, au fost cheltuite 14-16 milioane euro pentru măsuri agroecologice, din care 4 milioane pentru agricultura biologică, iar în perioada 2004-2006 au fost acordate, în cadrul PND, 10 milioane euro pentru agricultura biologică.
Programul operaţional pentru agricultură şi dezvoltare rurală (ARDOP) 2004-2006 s-a desfăşurat pe baza Planului naţional de dezvoltare (PND).
Programul operaţional s-a desfăşurat pe axele prioritare comunitare: crteşterea competitivităţii producţiei şi sprijinirea tinerilor agricultori; modernizarea prelucrării produselor alimentare şi asigurarea securităţii consumatorilor; dezvoltarea zonelor rurale; asistenţa tehnică. În perioada 2004-2006, prin Programul operaţional, Ungaria a beneficiat de 317,2 milioane euro.
Programul naţional de dezvoltare 2007-2013 a oferit oportunităţi directe şi indirecte pentru agricultura biologică, prin desfăşurarea unui program special pentru agricultura biologică, una din priorităţile Politicii Agricole Comunitare. Acest program a vizat toate etapele agriculturii biologice, de la producţie până la consum, prevăzând măsuri pentru favorizarea conversiei, pentru susţinerea întreprinderilor de-a lungul acestui proces de tranformare şi pentru creşterea consumului. Unii agricultori primesc sprijin european, având zone de teren sensibil şi dacă produc produse tipic ungureşti prin intermediul a 30 programe care au ca obiectiv realizarea unei agriculturi raţionalizate şi integrate. Numeroşi agricultori utilizează aceste programe pentru a finanţa conversia către o agricultură biologică.

